Peter Hummelgaard (S), 2024-12-17:
Vi har, som flere har sagt det, siden Hamas' terrorangreb i Israel den 7. oktober sidste år
oplevet en helt uacceptabel opblusning i antisemitisme på tværs af Europa og i Danmark.
Jeg er for at være ærlig personligt rystet over den udvikling, vi har set.
At der er danske jøder, der føler sig forfulgt, chikaneret eller truet i hverdagen, hører simpelt hen ingen steder hjemme.
Det var også derfor, regeringen sammen med alle partier i Folketinget i juni i år præsenterede 12 initiativer, der skal styrke vores kamp mod antisemitismen.
Det er initiativer, der supplerer handlingsplanen mod antisemitisme fra januar 2022.
Med initiativerne fra juni styrker vi bl.a. den strafferetlige indsats og sætter målrettet ind mod online antisemitisme.
Derudover sætter vi ind på skole- og uddannelsesområdet og sikrer mere forskning og oplysning.
Vi foreslår mere præcist, at straffen for hadforbrydelser skal kunne forhøjes med 50 pct. i visse særlige situationer.
De her særlige situationer er enten, at hadforbrydelsen er begået i en skærpet strafzone, eller at den er begået under en skærpet strafperiode.
I naturlig forlængelse heraf foreslår vi, at politiet skal kunne udpege en skærpet strafzone.
Det kan være forud for en begivenhed som f.eks. et optog, en demonstration, et større religiøst møde eller et andet arrangement, hvis politiet konkret forventer, at begivenheden vil medføre en ekstraordinær stigning i antallet af hadforbrydelser.
Det er i den forbindelse vigtigt for mig at understrege to ting.
For det første gælder den her strafskærpelse for alle hadforbrydelser, uanset om hadmotivet f.eks. er tro, etnicitet, seksuel orientering eller lignende.
For det andet vil begge former for strafskærpelser, altså en skærpet strafzone eller en skærpet strafperiode, være afgrænset i tid.
Der er altså tale om nye politifaglige værktøjer og ikke permanente strafskærpelser.
Med lovforslaget lægger vi for det andet op til at styrke myndighedernes muligheder for at bruge redskaberne i EU-forordningen fra 2021 om terrorrelateret indhold online, den såkaldte TCO-forordning.
Konkret foreslås det at afskaffe det danske særkrav om retskendelse, så myndighedernes muligheder for at pålægge sociale medier at fjerne ulovligt indhold bliver styrket.
Når det handler om terrorrelateret indhold online, mener jeg, at vi skal give myndighederne de bedst mulige værktøjer for at kunne tage den slags ned.
For det hører ingen steder hjemme.
Samtidig har jeg noteret mig, at der er flere af aftalepartierne med Enhedslisten i spidsen, som udtrykker bekymring for, at man helt afskaffer det danske særkrav i TCO-lovens § 4.
Det har jeg lyttet til, og derfor agter jeg også at stille et ændringsforslag under udvalgsbehandlingen, så vi bevarer den særlig lette adgang for hostingtjenesteudbydere til at få et påbud fra Rigspolitiet prøvet ved domstolene.
Jeg vil slutte af med at sige, at jeg mener, at det er fuldstændig afgørende, at vi slår ring om vores jødiske medborgere i den her tid.
Derfor er jeg også glad for, at der hidtil har været så bred en opbakning i Folketinget til kampen mod antisemitisme.
Den kamp skal vi blive ved med at kæmpe, og det mener jeg at vi gør med det her lovforslag, som vi behandler i dag, hvor vi både giver politiet nye værktøjer og sikrer, at politiet har de bedste muligheder for at imødegå terrorrelateret indhold online.
Med de bemærkninger ser jeg frem til den videre behandling her i Folketinget.
Tak for ordet.